Papersnake/gushiwen huggingface dataset:
憩全节铺爱其称为驻马久之
宗泽（宋代）

回车胜母避柏人，不饮贪泉恶其名。
道逢一铺榜全节，击马呼奖臣子情。
大中祥符封禅十首 其二 昊天上帝坐酌献用《奉安》。
郊庙朝会歌辞（宋代）

皇天上帝，阴骘下民。道崇广覆，化洽鸿钧。灵文诞锡，宝命惟新。

增高钦事，式奉严禋。
小重山·鼓报黄昏禽影歇
佚名（宋代）

鼓报黄昏禽影歇。单衣犹未试，觉寒怯。尘生锦瑟可曾阅。人去也，闲过好时节。对景复愁绝。东风吹不散，鬓边雪。些儿心事对谁说。眠不得，一枕杏花月。
月上海棠
陈允平（宋代）

游丝弄晚，卷帘看处，燕重来时候。正秋千亭榭，锦窠春透。梦回褪浴华清，凝温泉、绛绡微皱。芳阴底，人立东风，露华如昼。

宜酒。啼香泪薄，醉玉痕深，与春同瘦。想当年金谷，步帷初绣。彩云影里徘徊，娇无语、夜寒归后。莺窗晓，花间重携素手。
步岘山寻明霞墓址 其二
许传霈（清代）

曾记高斋话石蒲，残碑字迹认模糊。沿山却种离离竹，一幅夫人临画图。
宫门听政示阁部诸臣
玄烨（清代）

中书天下本，六官庶僚首。丝纶委寄隆，分职慎所守。

上相列天阶，喉舌筦北斗。乾象方昭垂，古来讵虚授。

轩皇置六相，姬文择四友。得人邦乃昌，此事谅非偶。

曰予既寡昧，欿然谢哲后。听政日不遑，望道远何有。

启沃藉臣邻，匡赞资左右。虽云际升平，民物岂康阜。

图终贵谨始，治安莫予狃。广业惟克勤，励精期永久。

作诗一相勖，敬哉庶无负。
何象冈相国招饮胜好亭限韵
黎邦瑊（明代）

高高亭子敞晴岚，胜日跻攀乐事耽。地接风云非塞上，山分大小似淮南。

桃花乍映珊瑚盏，春色偏寒玳瑁簪。共道谢公声妓好，不妨留听缓归骖。
句
刘师道（宋代）

晨瞻北斗天何远，梦断南柯日未沉。
别赵运使二首
彭龟年（宋代）

君子岂无欲，有欲未足忧。
百计护此短，此心尚可求。
向来畏人言，言者不肯休。
不畏固未可，无言我谁尤。
事当究本源，琐细不足筹。
有疾不忌医，膏肓尚能瘳。
郡牧李侍郎生日 其二
朱长文（宋代）

当年弧矢设门阑，英气钟于曲阜间。名覆金瓯新品地，香盘密阜旧家山。

腰边龟组光华动，膝下龙驹礼法闲。五福俱全谁跂及，流霞为寿日开颜。
忆江南旧游二首
羊士谔（唐代）

山阴道上桂花初，王谢风流满晋书。

曾作江南步从事，秋来还复忆鲈鱼。

曲水三春弄彩毫，樟亭八月又观涛。

金罍几醉乌程酒，鹤舫闲吟把蟹螯。
送李侍御过夏州（一作送李廓侍郎）
姚合（唐代）

酬恩不顾名，走马觉身轻。迢递河边路，苍茫塞上城。

沙寒无宿雁，虏近少闲兵。饮罢挥鞭去，旁人意气生。
句
杨邦乂（宋代）

宁作赵氏鬼，不为它邦臣。
老竹
艾性夫（元代）

苍黄瘦硬立颓垣，疑是栽时第一根。
早岁孤君惟二子，暮年千亩尽诸孙。
雨鞭老迸苍龙骨，霜节寒封古藓痕。
消得培滋号尊者，把诗题作野人轩。
次仙豀陈侍郎韵寄题刘尚书二首·真止
陈宓（宋代）

利禄由来酒样醇，伊谁未醉解收身。
须知泽畔独醒客，不顾墦间饱饫人。
晋代风流多逸士，陶公名节号忠臣。
筑堂景慕前贤行，饮水端能哜道真。
偈
释中仁（宋代）

九十春秋已过半，养花天气正融和。
海棠枝上莺声好，道与时流见得麽。
题芙蓉孤鹜
苏葵（明代）

秋花倒影杂波光，惊破孤凫梦觉长。露下碧梧针线冷，玉人何处绣鸳鸯。
白湖寺后溪宿云门
常建（唐代）

落日山水清，乱流鸣淙淙。旧蒲雨抽节，新花水对窗。

溪中日已雨，归鸟多为双。杉松引直路，出谷临前湖。

洲渚晚色静，又观花与蒲。入溪复登岭，草浅寒流速。

圆月明高峰，春山因独宿。松阴澄初夜，曙色分远目。

日出城南隅，青青媚川陆。乱花覆东郭，碧气销长林。

四郊一清影，千里归寸心。前瞻王程促，却恋云门深。

毕景有馀兴，到家弹玉琴。
柳初新
晁端礼（宋代）

些儿柄靶天来大。闷损也、还知麽。共伊合下、深盟厚约，比望收因结果。这好事、难成易破。到如今，彼此无那。

终日行行坐坐。未曾识、展眉则个。若还不是、前生注定，甚得许多摧挫。去你行、有甚罪过。送一场、烦恼与我。
荼蘼
薛绍彭（宋代）

野白荼蘼夹路长，迎风不断挹浓芳。凤池荀令曾来否，几许薰炉敌此香。
延平次赵纠曹 其七 群仙观
陈宓（宋代）

北山尽环合，柔岚轻杂云。一峰自能好，况此玉成群。
和叔夏十绝 其二 到韩公庄
胡寅（宋代）

久闻人境寄陶庐，深约同游驾小车。文举旧传樽有酒，冯驩宁叹食无鱼。
送黄才伯内翰出使湖藩便道归省
李学曾（清代）

昨夜奎光透楚天，使轺新遣凤池仙。宗藩大义凭谁重，圣主深池藉尔宣。

南海到时春酒熟，北堂欢处彩衣鲜。编摩紫禁迟班马，回首梅关早着鞭。
呈浙西张提仓
袁说友（宋代）

老掾当年意已倾，执鞭虽晚眼仍青。
绣衣公子初云汉，璧水先生尚典刑。
负弩前驱容漫叟，下帷覃思愧玄经。
催科欲付翻羹手，照我山行定几星。
垂虹亭观打鱼斫鱠四首
杨万里（宋代）

六只轻舠搅四旁，两船不动水中央。
网丝一撒还空举，笑得倚栏人断肠。
出城马首望西山 其一
区大相（明代）

出城一里已村寺，况有山翠堕马前。殿阁连空半烟雾，清凉何处是西天。
夏日池亭小憩
连文凤（宋代）

眼前无俗物，万竹与千荷。
来此坐清书，看风生白波。
间心诸事省，静耳一蝉多。
诗酒足消遣，其如长日何。
又次叶致远韵二首
王安石（宋代）

庵成有兴亦寻春，风暖荒莱步始匀。
若遇好花须一笑，岂妨迦叶杜多身。
点绛唇·咏梅月
陈亮（宋代）

一夜相思，水边清浅横枝瘦。小窗如昼，情共香俱透。
清入梦魂，窗里人长久。君知否？雨僝云僽，格调还依旧。
拟白马篇
滕岑（宋代）

白马紫游韁，意气何飘扬。
五陵富贵子，人谓天上郎。
春华动新鞭，□盖生辉光。
行经几台观，下马毬鞠场。
吹弹陈妙伎，歌舞集名倡。
欢醉未云足，挥散千金强。
朝游曛莫返，讫春以为常。
天禄扬子云，矻矻事文章。
草玄既自苦，投阁仍自伤。
平生甚爱酒，何增酣杯觞。
较彼万不如，虚名何足臧。
德秀和诗意似有激而云因次韵复之
欧阳澈（宋代）

困踣红尘未偶时，醉吟风月且忘机。囊空不羡千金璧，道在何忘百结衣。

洗垢任他腾口谤，养恬尤觉道心微。孙阳一顾盐车骥，超逸方惊动中规。
送张录事诚二首
方回（元代）

歙州江见底，录事亦如之。
休吏早封印，访僧閒著棋。
旧鞍羸马出，矮屋破帘垂。
行处与住处，官清人不知。
夜发沅江寄李颍川刘侍郎
皇甫冉（唐代）

半夜回舟入楚乡，月明山水共苍苍。
孤猿更发秋风里，不是愁人亦断肠。
送黄伴读东还故里
宋濂（明代）

我昔弱龄时，辄侍而翁游。经畬日耕概，艺圃兼旁搜。

泰山一以颓，欲往将安从。岂意麒麟儿，复出湖水东。

尔年踰二十，文采昭清秋。灿灿五色锦，孰肯寘道周。

一朝捧贡函，群彦让先登。毡墨新题处，祥云为之升。

南宫虽免试，成均复渐摩。庭中传且叶，几见寒雨多。

天子坐法宫，诏翻金匮书。尔独当青年，执笔与之俱。

九年游降敕，持经赞藩王。出入禁闼中，衣分泥水香。

有时献新文，跪诵黼扆前。帝曰尔小臣，才思何蝉联。

声名落人间，一如潮水生。蛟龙助气势，坐使汀洲平。

双亲在乌伤，不见今三年。青宫为奏请，即日乘舟旋。

顾我发种种，与尔会神京。悬镫青照夜，不翅父子情。

别言不忍出，况复为新吟。吟成意莫尽，一字一寸心。

别去明早来，立业继而翁。翁名亘天地，不见初与终。

持此赠尔行，棹发龙江麋。官书有严程，勿恋故山薇。
宿金鸡渡
王十朋（宋代）

晓起鸡未鸣，晚宿鸡鸣渡。鸡鸣又还起，扁舟触烟雾。

不作田文奔，不效刘琨舞。孜孜慕舜徒，去去官夔府。
余于六月初三日泛舟至奇石洞留题洞中一首
张嵲（宋代）

世人应未到，若士或曾游。岸隔千峰秀，门临万濑愁。

蜺旌疑可迟，丹洞拟深投。归去誇尘侣，城闉鹤暂留。
同子瞻端午日游诸寺赋得深字
秦观（宋代）

太史抱孤韵，畅怀在登临。
别乘载邹枚，佳辰事幽寻。
参差水石瘦，窅窕房栊深。
清磬发疏箔，妙香横素襟。
复登窣堵波，环回瞩嶔崟。
双溪贯城郭，暝色带孤禽。
凉飙动爽籁，薄雨生微阴。
尘想澹清涟，牢愁洗芳斟。
挥箑订往古，援毫示来今。
愧无刻烛敏，续此金玉音。
挽赵泰州母刘夫人
孙应时（宋代）

玉叶宜家旧，金花锡命稠。
修龄开九秩，荣养指三州。
足矣真无恋，悠然去不留。
板舆行乐地，萧琴桂花秋。
都门送别
沈彬（唐代）

岸柳萧疏野荻秋，都门行客莫回头。

一条灞水清如剑，不为离人割断愁。
三月二十八日春华楼前芍药盛开招欧葛二兄再为齐年之集次旧韵
周必大（宋代）

老去犹思饮吸川，静中还喜日为年。艾耆天畀如三寿，谈辨人惊似八仙。

洞锁嵩峰偏入眼，丹成𡵺嵝远齐肩。定知乐事年年共，更看新诗句句传。
望中
许月卿六（宋代）

望中惟有山平远，山外更连天泬寥。
好着个亭管烟水，夜凉明月举杯邀。
发富阳夜次严濑
吴瞻淇（清代）

忽见桐江树，回头失富春。中天一片月，千古两高人。

世乱宜晞发，时平亦洁身。清风迎客棹，欲为涤征尘。
再次韵答节推司理路监岳
陈造（宋代）

世传秀句我既不能如唐王维，民依慈母亦复不能如汉杜诗。
一官强颜窍温饱。粗免庚癸形瘦辞。
分从村歌趁社鼓，厌见翻云覆手雨。
橐中仅办买山钱，径当拂衣践此语。
三子表表吾眼中，趣操肯复衰朽同。
辞坛崭然推大手，官业行矣收隽功。
老夫老矣暇他恤，灌园之隙要治疾。
折腰曳裾今痛寂，端知缩鳖取卒律。
谁能违性誉所天，挽眉屏息前乞怜。
回思一挽间千托，带索弹琴有馀乐。
次韵谢李寅之鄂渚见寄
方回（元代）

叩户惊传千里使，开缄快睹七言诗。
古希年迫公犹健，不仕风高我所思。
儿大知书聊慰意，家贪食粥亦随时。
迩来稍喜休兵革，赛社秋场醊祭釐。
戊辰书事
刘克庄（宋代）

诗人安得有春衫，今岁和戎百万缣。
从此西湖休插柳，剩栽桑树养吴蚕。
红梅八首 其四
华蘅芳（清代）

略染尘缘也不妨，罗浮仙子舞霓裳。返魂幸有还丹术，革面难寻醒酒方。

雪后春前凭位置，脂香粉腻费思量。莫将艳体疵清品，此是人间铁石肠。
题百雀图
汪应轸（明代）

百雀不如凤，胡为占琅玕。
朋雏碎语不可听，六月搅动清风寒。
碎欲挟金弹，巧避千万端。
徘徊恐落一枝翠，矫首待凤栖阑干。
送郑丈赴建宁五首
叶适（宋代）

有志虽身健，开心在岁寒。
一时诸老尽，多见大名难。
湖海方连旱，瓯闽适少宽。
为州人不乏，千万强加餐。
和宋五见寄
郭钰（元代）

苦辞樽酒不同倾，流水浮萍复有情。今日江南望江北，绿阴如雨鹁鸠鸣。
北园
袁说友（宋代）

菡萏暑风晓，芙蕖秋露时。
青山无限好，明月故相宜。
雨长穿城竹，湖深隔岸池。
春堂夜留客，举首问南箕。
集句 其六
闻人祥正（宋代）

耿耿银河欲曙天，数声鸡唱锦楼前。

君王晓坐金銮殿，绣被焚香独自眠。
五月四日抵里喜赋七律四章 其一
金应澍（清代）

说到归舆喜欲狂，青春作伴好还乡。迢迢远客三千里，忽忽离还十二霜。

水涨湘江辞岳麓，云开庐阜下浔阳。船头一笑蒲帆驶，坐看金焦两点苍。
谩书
周邦彦（宋代）

丽日烘帘幔影斜，酒余春思托韶华。
高楼不隔东南望，苦雾游云莫谩遮。
送卢堪
司空曙（唐代）

羁贫不易去，此日始西东。旅舍秋霖叶，行人寒草风。

酒醒馀恨在，野饯暂游同。莫使祢生刺，空留怀袖中。
颂
释戒修（宋代）

两轮举处烟尘起，电急星驰拟何止。
目前不碍往来机，正令全施无表里。
丈夫意气自冲天，我是我兮你是你。
郊进退律赋水乡三实
唐士耻（宋代）

明珠久合蚌中生，何事鸿头亦炳灵。
襟护重重殊袭复，星分炳炳倍晶明。
一车奇谤嗟成误，十斛平量换合成。
珍重樱桃樊素口，致渠磊落更歌声。
自述九首 其四
钱时（宋代）

山翁何处是便宜，正是凭栏晚眺时。忽地小桃当面笑，著何言句可酬伊。
题江村渔话图
乌斯道（明代）

青山玉立暮烟紫，雁雁低飞落秋水。树头斜日照寒沙，船杙寒潮两相倚。

老翁共言知若何，定言江上有风波。乘潮撒网得鱼少，入市卖鱼钱不多。

昨日螺蚌网中得，中有明珠人不识。我无所用还老龙，醉起推蓬四天碧。

见说山中多蕨薇，采而食之无是非。虽是无鱼换村酒，也好寻仙看弈棋。

我观此画倚江阁，耿耿无言山日落。何当走访真老渔，添我船头共盘礴。
闻玉河水声有作
孙承恩（明代）

独骑款段出，落日背高城。行行过玉堤，忽听潺潺声。

会心岂必远，一笑儿童惊。坐我瀑布傍，泠然洗中扃。

长安盛车马，轮蹄日轰轰。向来通市中，无此祛俗清。

利名世所竞，独兹人不争。会当即堤边，卑栖结吾楹。

饱听日无厌，不使尘嚣生。
芳草复芳草
张良臣（宋代）

芳草复芳草，有人孤倚楼。
明月复明月，何处照离洲。
相见渺无期，此恨讵相知。
日暮天寒吹属玉，蛮江豆蔻重重绿。
次韵酬郭子功行次新林见寄
黄履（宋代）

感君故意长，赴我同襟期。愧无芳兰美，叨沐清风吹。

舒文振颓波，岁莫起我思。大鹏息六月，饮啄宜天池。

如何偕鹪鹩，深林安一枝。固穷颜如丹，欲老头未丝。

元凯承华勋，正值休明时。脱身事幽讨，徒使余心悲。

况当雪纷纷，更得新林诗。
寄女伴
许景樊（明代）

结庐临古道，日见大江流。镜匣鸾将老，园花蝶已秋。

寒山新过雁，暮雨独归舟。寂寞窗纱掩，那堪忆旧游。
阌乡县
顾瑗（清代）

秦为头，虢为尾，万树桃花光炜炜。行人到此车轮摧，夸父行之速如鬼。

黄帝铸九鼎，博采首山铜。鼎成龙乃去，剩有轩游宫。

汉武求仙意未已，讳说文成马肝死。鹤驾西飞竟不归，皇天原上空思子。

关城压境河声急，单车晓出稠桑驿。
题潭州寿宁观
刘玄英（宋代）

醉走白云来，倒提铜尾秉。
引个碧眼奴，担着独壶瘿。
自言秦世家，家住葛洪井。
不读黄庭经，岂烧龙虎鼎。
独立都市中，不受俗人请。
欲携霹雳琴，去上芙蓉顶。
吴牛买十个，溪田耕半顷。
种秫酿白醪，总是仙家境。
醉卧桧松荫下，闲过白云岭。
要去即便去，直入秋霞影。
柳十首
李山甫（唐代）

灞岸江头腊雪消，东风偷软入纤条。

春来不忍登楼望，万架金丝著地娇。

受尽风霜得到春，一条条是逐年新。

寻常送别无馀事，争忍攀将过与人。

长恨阳和也世情，把香和艳与红英。

家家只是栽桃李，独自无根到处生。

只为遮楼又拂桥，被人摧折好枝条。

假饶张绪如今在，须把风流暗里销。

弱带低垂可自由，傍他门户倚他楼。

金风不解相抬举，露压烟欺直到秋。

终日堂前学画眉，几人曾道胜花枝。

试看三月春残后，门外青阴是阿谁。

也曾飞絮谢家庭，从此风流别有名。

不是向人无用处，一枝愁杀别离情。

从来只是爱花人，杨柳何曾占得春。

多向客亭门外立，与他迎送往来尘。

强扶柔态酒难醒，殢著春风别有情。

公子王孙且相伴，与君俱得几时荣。

无赖秋风斗觉寒，万条烟草一时干。

游人若要春消息，直向江头腊后看。
鹤鸣古洞
赵瞻（宋代）

山势嵯峨接远峰，九皋鹤唳彻长空。
清音仿佛苍松外，疏影依稀皓月中。
石洞云封仙去俊，桑田世换水流同。
登临厌听黄鹂语，弄巧绵蛮噪碧丛。
谢永新大夫杨叔袼惠诗
杨万里（宋代）

今代吾家後子云，新诗也解乞陈人。
银河波浪痕痕玉，花县风陈字字春。
大胜十年灯火读，更无半点簿书尘。
鹗章塞得公车破，便合留渠立紫宸。
宿栖真院分韵得独字
于石（宋代）

空翠冷滴衣，石藓滑吾足。
偶随白云去，栖此林下屋。
楼影挂斜白，钟声出深竹。
山僧老百壁，谁与伴幽独。
分我云半间，欹枕听飞瀑。
拟古
钱宰（明代）

出门万里别，行行远防边。
相望各天末，北斗日夜躔。
四运秋复春，不见君子还。
燕车北其辙，越马南其辕。
目远心愈近，怅望徒悬悬。
黄云暗关塞，路险不见天。
式微夫如何，日月忽已迁。
愿言崇明德，无为终弃捐。
高台何巍巍，参差与云平。
玉绳临双阙，长河流无声。
上有羽衣人，逍遥吹玉笙。
清响氵亟明月，飞佩何泠泠。
借问弄者谁，疑是董双成。
逸思随风发，无人识其声。
曲终再三叹，感慨有余情。
所悲同门友，局促趋世荣。
愿将秋水剑，为之解尘缨。
笑呼双黄鹄，与子俱远征。
涉海采琅玕，红者珊瑚枝。
明珠盈怀袖，将以遗所思。
海阔不得返，所宝莫致之。
烂其纳我室，抱璞将何为。
皎皎明月光，照我屋东头。
寒螀鸣树间，招摇指孟秋。
白露下高梧，落叶声飕飕。
寒温更变迁，河汉东南流。
怀哉里中儿，奋志起远游。
飘然溯长风，乘槎犯斗牛。
支机织女石，为问今在不。
水深波涛阔，浮名将焉求。
青青梧桐树，托根在高冈。
与子新合欢，翕如凤与皇。
凤皇鸣锵锵，合欢期世昌。
欢情一何短，离思一何长。
嗟彼篱下菊，含英扬其芳。
晨霜秉贞节，宁随秋草黄。
终当采而佩，岁晏夫何伤。
中林多幽兰，江篱杂芳荪。
采之酌春酒，将以清心魂。
持杯未及饮，怅然念王孙。
王孙不归来，置酒在芳尊。
河东有织女，皎皎云为章。
手弄机上丝，日夕更七襄。
织成五色文，欲制君子裳。
莫言隔秋水，可以驾飞梁。
睆彼牵牛星，终日不服箱。
故人万里别，海水日夜深。
南风海上来，遗我双南金。
不见故人面，乃见故人心。
铸作黄金徽，置之白玉琴。
弹为《别鹤操》，闲以怀湘吟。
曲终听者稀，矫首望知音。
守风福山港因登福山
刘诒慎（清代）

惊涛挟风起，一笑独寻山。近海无连岭，因沙作戍关。

棉田新涨急，雨网钓舟还。人事从漂泊，登临意作闲。
胡无人四首 其二 念唐宗壮志及英卫殊猷
郭之奇（明代）

聊命偏师擒首王，始弘庙略扫穷荒。临边自将休誇汉，雪耻除凶独颂唐。

百万齐归古未及，灵州复继燕然立。已见苏尼举众来，俄看敕勒求朝入。

胡越一家事若何，未央宫内共婆娑。共婆娑，俱戎索，一自阴山斥大漠。

西北诸君长，可汗尽归天。胡无人，自此年。
颂古二十一首
释正觉（宋代）

杀人不眨眼，救人须出手。
论实不论虚，合升始为斗。
喜子仪侍郎同游
许及之（宋代）

拟访南山自北山，长堤信马只如閒。画船瞥见矜红粉，紫燕惊飞透白鹇。

三过名园成选胜，再临高阁似知还。兹游不负花时节，寡和阳春更许攀。
九日风雨
萧国宝（元代）

无端风雨路漫漫，合作重阳一日寒。酒带儒酸休怪吏，花含客泪欲辞官。

蛩声强聒江城晚，雁影横沈塔水宽。閒就竹床成一梦，小儿偷为整颓冠。
刘员外寄移菊
李山甫（唐代）

秋来缘树复缘墙，怕共平芜一例荒。颜色不能随地变，

风流唯例逐人香。烟含细叶交加碧，露拆寒英次第黄。

深谢栽培与知赏，但惭终岁待重阳。
偶题
邓肃（宋代）

一叶渔舠破晓烟，山环碧玉水连天。满倾竹叶倚红玉，天遣行云慰谪仙。
木兰花慢 咏蝶
项纫（清代）

整翩翩粉翅，愁燕子莺儿。向细草阑干，游丝庭院，双宿双飞。

腰肢瘦来一搦，爱红香影里镇相随。花底可怜踪迹，梦中何处天涯。

深闺风景正芳菲。长自傍帘帏。早倚窗人见，绣上罗衣。

依依似嫌春晚，更几番、萦绕绿杨枝。忍把泥金小扇，等闲追过墙西。
问菊问竹各二首 其一
黄淮（明代）

试问故园菊，今年竟若何。想经秋雨后，零落旧枝柯。
郭氏山林十六咏 其十一 飞雪
陆游（宋代）

我昔游青城，六月对雪山。吴蜀渺万里，安得在此间。
走厮篇当枣下何纂纂
姚燮（清代）

昔隶走厮班，蓝褛襟无完。畚帚囹圄墙，墨面除矢菅。

今乘薄笨车，出入公府门。公府迎下阶，并坐称弟昆。

文履何橐橐，高冠何轩轩。游蜂自为目，竦鸢自为肩。

狐鍊蛊媚工，虺窃张弛权。居然列𦇢绅，阀屋华楣櫋。

明珰双姣童，抱觯趋玳筵。按簿稽宅田，馀畜千金钱。

金钱民脂膏，田宅公家捐。一朝为若有，道路皆流涎。

道路怵迫徒，趋跄恐难前。或苦身势微，敢愤未敢言。

朝蕣学女萝，上欲松柏缠。黄雀不值庖，乃复同鹰鹯。

岂真天地仁，不于垢腐偏。假可名器轻，心使志士寒。

野烧无久炀，善自戢其奸。缚骭驱黔驴，何炫珊瑚鞭？
和徐从道韵二首 其一
刘子翚（宋代）

高轩遥肯顾，扫室惯逢迎。酒喜频中圣，官惭四至卿。

忧时论曲突，感物咏长檠。古道难开口，微君孰与明。
咏松
李诚之（宋代）

半依岩岫倚云端，得立亭亭耐岁寒。
一事颇为清节累，秦时曾作大夫官。
寄处州季侍御二首 其一
赵蕃（宋代）

自闻开幕府，几欲走邮筒。便有江湖役，仍遭贫病攻。

想多为郡乐，亦复赋诗工。又最淮阳课，何时用弱翁。
哭上蓝居晋禅师二首 其二
刘弇（宋代）

恻恻复恻恻，浪生浮世悲。清松疏冷风，尚想潇洒姿。

一吷寄去留，羞杀方袍儿。令人却忆当阳剖，叉手退身徒尔为。
寄药山长老省贤
宋祁（宋代）

南方有尊者，卓锡恋林丘。
演法三千界，多闻第一流。
炉烟熏定几，笋脯供斋瓯。
社约惭成负，霜莲落几秋。
灵照女赞
释可湘（宋代）

抛世业，蹈玄机。
阿爷无藉赖，女子更顽皮。
情知未若贫而乐，特故沿街卖笊篱。
暮春伯宪留饮席上走笔戏成二首
强至（宋代）

春从花际来，却向天边去。
莺蝶空徘徊，寻春不知处。
和毛 其十
穆脩（宋代）

江墅幽居好，人閒晚最孤。鱼临溪树钓，鸟隔水烟呼。

野竹挂薜荔，山花睡鹧鸪。画工能状出，羞杀辋川图。
次韵章茂深安抚见寄
陈造（宋代）

引领数仞墙，坐历几秋仲。
西风度凝香，稍羞文字供。
使君今退度，一眄士轻重。
硕德金玉文，天畀为吾宋。
鄙夫老世纷，万事曲肱梦。
向来窍膏馥，编缀饱吟讽。
此诗含古意，群骚度橘颂。
理窟有余地，犹许一醉共。
名乡璧一双，豪士笛三弄。
侍公眼生缬，聊目归鸿送。
送客归浙
洪繻（清代）

浙东此去三千里，海上蓬莱隔弱水。君归正值鲈鲙时，轮船一日秋风起。

钱塘八月潮头高，君归好趁曲江涛。旧时范蠡浮舟处，未似君跨海上鳌。

与君相逢在顷刻，与君别离成夙昔。寄语中原乐土人，莫作海岛居夷客！

君居武林山水乡，西湖绿柳接红樯。山阴饮禊兰溪曲，风渚渔陶苕水傍。

我居局促海山畔，山花、山鸟纷愁乱。鞭扑追呼过虎苛，茧丝抽索如鱼烂。

年来山水益萧条，山林斮赭如焚烧。四海五湖深锁闭，千峰万嶂空嶕峣。

乘风我欲随君去，葛洪未备移家具。神仙暂作陆沈身，日月漫迟夸父步！

登高遥望云海东，浮帆一点暮天红。知君亦有烟霞窟，他日相寻钓浦中。
简孙正字
赵师秀（宋代）

空斋兀兀难消日，况入中年睡亦疏。
洗釜煮蔬留客饭，卷帘移菊看人锄。
秋衣因病全更衲，晓鬓迎寒半脱梳。
多谢贵交芸阁里，许令随意借官书。
禅人并化主写真求赞
释正觉（宋代）

云水之身，丛林之人。
眉毛长盖眼，鼻孔直欺唇。
等闲西院两声眼，急快云门一路亲。
不肯割城还夺璧，相如肝胆抑强秦。
送萧颖士赴东府，得还字
房白（唐代）

夫子高世迹，时人不可攀。今予亦云幸，谬得承温颜。

良策资入幕，遂行从近关。青春灞亭别，此去何时还。
秋日杂咏
陆游（宋代）

叶底珍禽不受呼，弄风小蝶点残芜。
舍南舍北秋光好，到处皆成一画图。
朗上人见访复谒不还留刺而还有诗见谢依韵和
王禹偁（宋代）

汤休访我我重寻，独叩松关绝好音。
满袖尘埃回俗步，一炉香火隔禅林。
偶留刺字情非浅，忽枉诗章思更深。
犹喜谪官无吏役，往来从此僯闲吟。
初夏幽居偶题
陆游（宋代）

昔如转战堕重围，今幸骞翔脱骇机。
晓树好风莺独语，夜窗细雨燕相依。
安居不恨蜗庐迮，得食宁论鹤料微？更喜暮年强健在，又看刀尺制缣衣。
读南华外篇述以四言十五章 其十三 山木
郭之奇（明代）

木以无用，斤斧弗从。雁以不鸣，身游釜中。不材与材，各有遭逢。

先生何处，绝累行空。为木则椿，为雁则鸿。二者之间，一蛇一龙。

人物之祖，黄帝神农。云孙日邈，安知道宗。鲁侯忧鲁，皮以灾躬。

涉江浮海，大莫可通。虚舟相触，惼心亦融。人能虚己，其孰能壅。

毫毛不挫，已成卫钟。意怠之鸟，毕世从容。枳棘之猿，竟日匆匆。

陈蔡休食，击槁歌风。木声人声，当人心胸。无受人益，以安天穷。

圣人晏然，体逝而终。螳蝉与鹊，忘身若瞢。栗林逆旅，谁私谁公。

贤不自贤，何往不崇。林回弃璧，虞人谇弓。不忮不求，胡不大同。
家藏旧画效前人论画绝句各系一诗 其十五
陈式金（清代）

洞庭劲皴莽苍间，写作烟云数点山。最爱秋光思致爽，临模曾记几回攀。
题石井二首 其二
刘子翚（宋代）

道经兰若偶停鞭，客里逢幽意惘然。一把绿萝蒙石窦，梦魂翻愤醒心泉。
小檥袁家窑竹居买酒
乐雷发（宋代）

江绕衡门接旅津，鲤鱼风曷水粼粼。
湘醨三盏浇吟思，潇碧千竿对老身。
题笔未能行客醉，典琴不用主人贫。
隔江谁掉高名丽，满载鸬鹚捉锦鳞。
登楼
舒岳祥（宋代）

千年日月藏丹鼎，万里乾坤著白头。
落木断虹天渺渺，閒云倦鸟日悠悠。
开门碧海通诸岛，极目青山是别州。
我欲便骑黄鹤去，回头还有故乡愁。
睡起
许及之（宋代）

饭了晴窗睡足时，杖藜徐步出荆扉。若无俗事关人意，只有杨花点客衣。

黄鸟怨春浑不住，杜鹃知我亦思归。邻家酒熟容赊买，竹笋初生韭菜肥。
闲居七首 其七
陆游（宋代）

剪叶霜风劲，关门谢远游。深村梅映雪，前浦水明楼。

蜜熟蜂衙放，膻残蚁阵收。地炉无兽炭，炙背补衣裘。
得豫儿生孙之报兼念坚孙
黄公辅（明代）

人日晴光淡午风，梅花香霭斗芳丛。忽凭鸿雁来湖北，却喜芝兰发阮东。

弓冶谩云原有样，骅骝跨步好争雄。天涯老子归来日，任尔群呼白发翁。
湖居杂兴八首 其一
白珽（元代）

御舟初出赏春霏，传是诸王与后妃。香雾渐深帘幕暗，日斜微见淡黄衣。
再赋十绝 其六
葛胜仲（宋代）

云篷烟艇寄孤高，破浪乘风不碍桥。岂待征夫问归路，始教轻漾日遥遥。
凤凰阁（己酉归舟衡阳作）
赵师侠（宋代）

正薰风初扇，雨细梅黄暑溽。并摇双桨去程速。那更黄流浩淼，白浪如屋。动归思、离愁万斛。

平生奇观，颇快江山寓目。日斜云定晚风熟。白鹭飞来，点破一川明绿。展十幅、潇湘画轴。
怀易五实甫赋寄都门
王以敏（清代）

惊飙荡颓云，行人何时休。别君未经旬，嘉会成千秋。

当时两年少，意气轻王侯。小蹶不知惜，宁畏风尘游。

及兹三载逢，射策终未收。君羁长安踪，我返琅邪辀。

临歧一握手，泪忽缘缨流。勋业不一建，岁月去我遒。

岂伊恋别离，奈此霜盈头。白日何昭昭，河水何悠悠。

飞鸟各适林，嗟我谁为俦。高名鬼先恶，清狂世所尤。

珍重千金躯，慎勿耽冥搜。已矣不复道，各勉独善谋。
谒蔡州颜鲁公祠堂
释德洪（宋代）

开元天宝政多暇，孽臣奸骄浊清化。尺八横吹入醉乡，国柄倒持与人把。

渔阳番将易汉官，在廷之臣无谏者。吴绫蜀锦光照眼，更觉霓裳韵和雅。

叛书夜到华清宫，狩吕骨惊天子讶。二十四城陷同日，长嗟乃尔忠臣寡。

闹传平原城壁坚，穴鼻可以牿牛马。譬如滟滪屹中流，江势远来波倒射。

吾知守职事主耳，行藏初不较用舍。公时风姿入睿想，贯日精诚震天下。

我行上蔡黄犬门，惊风急雪吹平野。娇鸦暮集村不嚣，古祠窈窕连桑柘。

圣朝亦旌异代忠，轩然眉须入图画。和如戏泚卢杞题，俨若梦令希烈怕。

至今握拳透爪地，想见怒词犹慢骂。声光自与日月争，事之成败其天也。

此诗我欲扫东壁，入字端宜擘窠写。

便觉云收六合阴，春随喜色生晴野。
和酬聂充甫新寄
韦骧（宋代）

霜叶乘风舞，秋云盖野平。南溪尘境绝，东道玉壶清。

佳处怜君得，新篇慰我情。无缘一携手，相共濯冠缨。
鹰
丁谓（宋代）

心极鹏抟远，形将鹗立孤。
尚惭同隼击，宁肯截鸳雏。
六翮风雷疾，双骹枳棘枯。
大蒐如展礼，聊用助三驱。
闲居杂兴三首
高翥（宋代）

杜鹃休忉忉，布谷休聒聒。
无田不须耕，无家自能活。
行藏莫非时，造化安可夺。
更放心地宽，出门行路阔。
和李致远秀才
仇远（元代）

平生志气隘九州，直欲濯足万里流。
讵期功名坐蹭蹬，不意岁里成缪悠。
防闲拟铸铁门限，牵挽忽作金濑游。
栖巢未稳乌鹊里，归梦已熟鲈鱼秋。
连宵风雨正僵卧，何时临壑容奇搜。
可人喜接一日雅，此地判作三年留。
说诗解字屡握手，感时怀古频搔头。
吴郡才子止丘沈，梁园旧赋余枚邹。
天上仙应无懵者，眼中客复有此不。
家声久识南北阮，笔力眇视大小欧。
我方得友颇庆快，子亦固穷忘怨尤。
蹄涔乃使鲸鲵伏，拳石难与嵩岱侔。
纷纷嗜好异齐瑟，磊磊肝胆呈吴钩。
有才未遇政何损，知尔不荐终当羞。
往事欲谈遽易了，浊酒既倾焉得愁。
平乘楼上王夷甫，下泽车中马少游。
须笑即今仕宦人，嚅唲言貌如伶优。
若为田园足以活，与尔水火无相求。
一瓢陋巷誓不出，孤云野鹤心自由。
斯文将兴天未丧，游子累累徒隐忧。
浣溪沙
顾贞立（清代）

不道韶光二月中。深深庭院护春慵。未消残雪月朦胧。

二十四春花有信，最凄凉是杏花风。霏烟霏雾满帘栊。
偈颂七十六首
释师观（宋代）

一九与二九，相逢不出手。
因甚不出手，免见扬家丑。
南歌子（夜坐）
赵长卿（宋代）

霜结凝寒夜，星辉识晓晴。兰膏重剔且教明。为照梢头香缕、一丝轻。

从久看看困，新词缀未成。梅花熏得酒初醒。更向耳边低道、月三更。
次韵杜安行见寄六首
郭印（宋代）

蜗居营盖了，一色草茅新。
庭砌才容马，斋房可授宾。
竹轩聊寄傲，蔬圃未全贫。
邻舍逢知己，过从岂厌频。
与子弘弟舟中对月
欧必元（明代）

余今称独子，汝亦叹孤身。江海同为客，风波愁杀人。

岂无朋旧好，不似弟兄亲。把酒对寒月，翻忆故园春。
林校尉绍老挽词三首
林亦之（宋代）

落日平田何处村，竹墙缭绕是高门。
莫言鸡黍未相识，一听悲歌自断魂。
武当八景 其七 雷洞发春
史谨（明代）

古洞深沈万木遮，洞中初转阿香车。已知太乙行时令，不觉春光动物华。

甘雨顿青原上草，仙桃渐吐日边花。明朝拟欲寻芳去，先向新宫觅少霞。
金陵杂兴二百首
苏泂（宋代）

金城杨柳绿毵毵，摇落殊非昔汉南。
一语莫因人遂废，树犹如此我何堪。
初秋登王司马楼宴得同字
骆宾王（唐代）

司马公千里腾光，翼外台而展足。九日多暇，敞丽谯以开筵。于时葭散秋衣，檀移夏火，鸿飞渐陆，流断吹以来寒；鹤鸣在阴，振中天而警露。于是肴开玉馔，交杂配而熏兰；酒泛金翘，映清尊而湛菊。虽傍临广派，有异章渠之游；而俯瞰崇墉，雅叶城隅之会。物色相召，江山助人。请振翰林，用濡笔海云尔。

展骥端居暇，登龙喜宴同。
缔赏三清满，承欢六义通。
野晦寒阴积，潭虚夕照空。
顾惭非梦鸟，滥此厕雕虫。
求志山房歌
解缙（明代）

云在山，龙在渊。云未霖，养晦于阴，壑龙未震，蛰迹而蜿蜒。

所以古来隐居以求志，长山大谷往往多才贤。君不见孔明天下士，志气凌苍天。

当年未受三顾宠，躬耕只在南阳阡。又不见鹿门有英杰，别是人中仙。

耕云自得隐居志，日令妻子耘其前。我尝寄迹文江里，独抱遗经究终始。

乱云堆土结松巢，一片閒心彻秋水。閒来却访朋江滨，落花流水迷通津。

溪回路转得幽胜，深邃彷佛桃源春。中有高世徒，隐居谢世棼。

身同鸥鹭侣，盟与泉石亲。不识季伦富，不知原宪贫。

胸中万事等孤鹤，独立瑶台百尺之上月色传其真。

冥观六合间，湛照无纤尘。我时一见之，翛然清我神。

呼儿具酒鲙金鳞，瑶琴古剑乌角巾。自言足幽志，不是甘隐沦。

酒酣壮气横秋旻，为君起舞君莫嗔。山房之下日云迈，苍生有待山中人。

鞭起九云之潜蛰，共驾万斛之飞云。致身直入九重内，要使皇图万亿茫无垠。
次韵和冲卿中秋不见月
沈遘（宋代）

木叶飘飘客正悲，浮云更起蔽朱曦。分无好月临清夜，且共芳樽乐盛时。

密户那忧风荡烛，重帘宁怯露侵肌。金壶漏尽玉山倒，天外晴阴谁复知。
南山禅院
郭祥正（宋代）

栋宇新成寺，黄金贴翠微。山眉一双碧，江带两条飞。

乱石森门戟，晴云作地衣。薰弦谁与奏，松响泻珠玑。
出游
陆游（宋代）

万里崎岖蜀道归，荆州非复壮游时。
行吟自怪诗情减，坐睡人惊酒量衰。
卷地风号云梦泽，黏天草映伏波祠。
一枝藤杖平生事，击鼓开帆未恨迟。
自题小像集唐十二首 其二
瞿士雅（清代）

可怜形影似吾身，不似云台画像人。

孤棹夷犹期独往，草堂闲挂似相亲。

好同范蠡扁舟兴，自叹虞翻骨相屯。

更恐五年三岁后，形容憔悴老于真。
早秋降诞日献寿二首应制
广宣（唐代）

秋蓂开六叶，元圣诞千年。绕殿祥风起，当空瑞日悬。

道光中国祥，人识大罗仙。敢赞无疆寿，香花上法筵。

万方瞻圣日，九土仰清光。磬地山河壮，弥天福寿长。

瑞烟薰法界，真偈启仁王。看献千秋乐，千秋乐未央。
送性上人
王灼（宋代）

锦官与子别，六听秋城砧。
坐缠儿女爱，梦绕檐葡林。
子归能几日，又起江湖心。
江湖多幽寺，老衲天机深。
一言当有契，超诸去来今。
孤舟出寒渚，停云结层阴。
滞留嗟我老，何以开愁襟。
二月大雨江涨晚晴作三首 其一
释德洪（宋代）

春寒作意搅吟魂，欲出云涛已溅门。入画潇湘连雉堞，落梅烟雨暗江村。

依蒲觅句壮心在，附火抄书老眼昏。一掬幽怀收拾得，谩题窗纸与谁论。
太华奇迹三首 其三
汪广洋（明代）

玉井落青天，天开五色莲。自从采华实，又是几千年。
奉和袭美茶具十咏·茶坞
陆龟蒙（唐代）

茗地曲隈回，野行多缭绕。向阳就中密，背涧差还少。
遥盘云髻慢，乱簇香篝小。何处好幽期，满岩春露晓。
句
孙仲鳌（宋代）

彩川紫岫洗诗愁，朱橘白鱼供饮痛。
彼山诗 其二
刘敞（宋代）

彼山之澳兮，雄虺攸伏。我息而作兮，虺将起陆。
与道侣同于水陆寺会宿
子兰（唐代）

论道穷心少有朋，此时清话昔年曾。柿凋红叶铺寒井，

鹄坠霜毛著定僧。风递远声秋涧水，竹穿深色夜房灯。

出门尽是劳生者，只此长闲几个能。
书蔡秀才屏风颂四首
黄庭坚（宋代）

读经一字礼一拜，瘦骨棱棱心苦辛。
看伊冷淡教人笑，定作阎浮百岁人。
道原惠茗以长句报谢
邓肃（宋代）

太丘官清百物无，青衫半作蕉叶枯。
尚念故人家四壁，郝原春雪随双鱼。
榴火雨余烘满院，宿酒攻人剧刀箭。
李白起观仙人掌，卢仝欣睹谏议面。
瓶笙已作鱼眼从，杨花傍碾轻随风。
击拂共看三昧手，白云洞中腾玉龙。
推胸磊块一浇散，乘风便欲款天汉。
却怜世士不偕来，为借干将诛赵赞。
崇义院杂题 其四
文徵明（明代）

殿阁微凉吹葛衣，槛前梅子雨霏霏。清谈时有间僧对，手擘棕榈当麈挥。
与张叔方
黄玠（元代）

去年送君作巡官，双悬雕弧夹马鞍。今年巡官出迎客，吠犬不闻山月白。

山人畏之若乳虎，妖狐髑髅不敢舞。㹠阱鸡埘一万家，谁子强梁能跋扈。

君不见南台贵臣急如火，櫜鞬磬折趋道左。州司尽避供给难，君独从容无不可。

名驹千里毛骨奇，雷霆破山亦霁威。人生才美有如此，岂可沉埋百寮底，明朝雕鹗西风起。
红蔷薇
牛峤（唐代）

晓啼珠露浑无力，绣簇罗襦不著行。

若缀寿阳公主额，六宫争肯学梅妆。
澎浪矶阻风
范成大（宋代）

浦口舟藏寻丈悭，篙师抱膝朝暮间。
逆风来从水府庙，浊浪欲暮小孤山。
太白犹高缺蟾堕，长江未尽归鬓斑。
短歌聊复怨行路，当有听者凋朱颜。
春晚用对酒韵
陆游（宋代）

吾今归哉复归哉，草堂正对湖山开。座铭漆园养生主，屏列柴桑归去来。

一闲可敌八珍美，骊驹在门端可起。不缘老病日日增，世味从来淡如水。

故人谁非白头新，况复眼中无故人。但馀一恨未免叹，掩关睡过今年春。
次韵蒋颖叔同游超化院
苏颂（宋代）

贤良才识明，御史风望清。
命驾千里至，高谈一座惊。
旧故偶获千，离忧自兹平。
朅来湖上寺，共语堂西楹。
念昔一交臂，几年两摇旌。
契阔信靡定，邂逅欣偕行。
日薄聊顿辔，兴来再飞觥。
霜林陨丹叶，泉坻结新冰。
湖月金炯炯，竹风玉玲玲。
峰峦对三山，楼殿如九成。
南州足奇丽，此地尤兼并。
因君发题咏，足使增嘉声。
萧总制致仕西归予亦自岭外至相会话别
梁储（明代）

河桥柳色正丝丝，故国逢君又别离。江海论交惟此日，山林归隐又同时。

公如白璧心何忝，我恋青山力已疲。从此侧身西望地，年年空忆采华芝。
清淮晓发
张文光（清代）

老鬓萧条逐客程，秋风瑟瑟唤愁生。五更月照他乡影，万里河愁故国声。

落拓人当疑慢世，浮沈吾亦厌虚名。何时归去衡门下，竹杖芒鞋傍鹤行。
题熊露阶同年淩霄花双蝶画册二首 其二
张洵佳（清代）

此较凡英迥不同，知君寄托在图中。他年应冠群芳谱，长沐东皇雨露浓。
中秋携小儿步湖堤 其一
周紫芝（宋代）

病里三年月，相随过两州。为侬分素魄，携汝作清游。

草树悲今夕，家乡隔去秋。有身真似梦，无地不关愁。
太皇谢太后挽章
汪元量（宋代）

羯鼓喧吴越，伤心国破时。
雨阑花洒泪，烟苑柳颦眉。
事去千年速，愁来一死迟。
旧臣相吊后，寒月堕燕支。
最明寺殿悟道后赠之助道颂五首
释普宁（宋代）

二十一年曾苦辛，寻经讨论枉精神。
惊然摸著娘生鼻，翻笑胡僧弄吻唇。
襄阳大悲院作
葛胜仲（宋代）

善财叩补陀，大千一弹指。我行无神足，重趼二百里。

中年逢百无，所欠但一死。稽首闻薰王，觊以俗障洗。

鱼山彊赞述，文污梵书庋。自怜迷本闻，云何见大士。

觉与所觉空，根脱不用耳。圆融声度垣，变现月映水。

臂目恒河沙，如幻本一理。以是见观音，文殊亦如是。
酴醾花
董嗣杲（宋代）

韵友相送春已遒，翦琼肌骨更娇柔。
画屏缭绕无风展，酒甕丰腴有味留。
云洞悬枝疑雪蛹，雨墙引蔓走烟虬。
年年压倒看承架，又费山翁斫竹修。
偶成
黄庚（元代）

渊明觉是新愁少，伯玉知非旧恨多。
毕竟是非皆一梦，百年梦醒事如何。
送王季山赴龙溪
朱熹（宋代）

故人千石令，便道此之官。契阔三秋永，逢迎一笑欢。

田园知不远，谣俗问非难。已想躬玄默，鸣弦亦罢弹。
示宝觉
王安石（宋代）

宿雨转歊烦，朝云拥清迥。萧萧碧柳软，脉脉红蕖靓。

默卧如有怀，荒乘岂无兴。幽人适过我，共取墙阴径。
扇子诗
李石（宋代）

三丈为树八尺行，花艳桃李叶柘桑。
元龙自是湖海客，师德去寻田舍郎。
杂赋二首
韩淲（宋代）

今年腊尽春风起，凌晓撑船度溪水。去年九日菊花开，相与周游二三子。

山深泉井一乡村，地僻章丘数家市。酒饮诗成可奈何，坐想斯人消吝鄙。
水际 其五
韩淲（宋代）

收卷残书拂案尘，花瓶初浸玉栀新。呼童问我煎茶椀，饭了人来一具陈。
游交城石壁寺二首 其一
吕陶（宋代）

十里萦纡路转山，山城深入翠微间。何年胜地云霞老，终日清风岁月閒。

池上蛰龙方隐伏，岩前游客暂跻攀。却嗟鸾绰遗居在，难向空阶一叩关。
抵清河县过张仲河登岸游观
张天赋（明代）

开花多异样，山鸟不知名。万里清河客，来游故郡城。
宫词 其四十三
张公庠（宋代）

六宫称贺各依班，庆诞遥瞻紫气间。中贵推排龙喜宴，大臣分奏两郊坛。
偈
释慧观（宋代）

前村落叶尽，深院桂花残。此夜初冬节，从兹特地寒。
广陵秋日酬进士臧濆见寄
罗隐（唐代）

驿西斜日满窗前，独凭秋栏思渺绵。数尺断蓬惭故国，

一轮清镜泣流年。已知世事真徒尔，纵有心期亦偶然。

空愧荀家好兄弟，雁来鱼去是因缘。
十一月初三日插梅花古罍洗中因成四绝
舒岳祥（宋代）

雪中点缀精神好，月下横陈骨格真。
更有风烟生别恨，隔帘遥望李夫人。
题四皓子期子猷太白四图 其四
杨士奇（明代）

灵岳乾坤秀，飞泉河汉垂。超然山水兴，身在白云涯。
南坡口号十八首
郑清之（宋代）

晓来两鹊屋山鸣，报喜多应只报晴。
似为东皇传好语，故留胜赏到清明。
闻笛声送任掾
周砥（元代）

春水绿波生柳塘，横吹掩抑复悠扬。
今朝送别已惆怅，前时渡江犹断肠。
怀安养 其二
释文珦（宋代）

惟吾与西佛，天性本相关。怊怅迷方久，浮沉苦海间。

三心终不退，上辈必容攀。慈念应尤切，提携早共还。
席上赋得甘滩鲥鱼限鱼字 其二
屈大均（明代）

滩下肥过滩上鱼，罨中泼剌诉流初。冰鳞触损烹无及，玉箸殷勤食有馀。

三月乱随西水下，九江争向北山渔。嘉名更得三来好，为惜膏流作网疏。
叠岭重和歌题董邦达所画
弘历（清代）

是人胸中小庐霍，董家亦有元和脚。不经意处人难工，叠岭重和偶所作。

重和貌得香炉间，叠岭亦似南岳盘。置二名区未为隘，合一全图不觉难。

山东嗤浙派，曾传杨契丹。文笔今定谁巨擘，雌黄无使轻讥弹。

浮图高入云，俯瞰危无底。与客安心处，指说云门寺。

云门寺外石磴斜，烟萝古木纷轇拿。飞流直下不计尺，汇作明湖漾浅沙。

沙痕石齿天然好，野桥那畔茆斋小。趺坐幽人独静参，应是忘机学庄老。

庄老岂可学，寓意聊足乐。渔人举罾善求鱼，羽士调笙将款鹤。

壮哉大观真卓荦，我与其间一扬榷。
书事
舒岳祥（宋代）

倚徙白头杖，哀伤赤子兵。
斜封今不用，直指近方行。
商鞅何妨徇，桑羊儘可烹。
击蒙须用此，尽箠惜刑轻。
曹娥浦泊舟
高翥（宋代）

夜宿曹娥浦，停舟是几更。
闻钟知寺近，听舻信潮生。
风向沙头起，天从柁尾明。
梦回无意绪，两岸杜鹃声。
闵友谈水东之胜
杜浚（明代）

鱼爱深池鸟爱丛，君谈句句合幽踪。凭将骨与青山誓，老号诗人杜水东。
再次韵复文炳
陈造（宋代）

君犹芹泮老宾朋，我似房公再世僧。
烟径幽寻春澹沲，月窗冷语夜澄凝。
人情感旧多为祟，酒盏浇愁更计升。
笑命棋枰同永夜，旋添萁火上篝灯。
除夕别仲焕
许景衡（宋代）

并辔不嫌车马尘，肯教节物恼行人。残年气候消磨尽，来日风光陡觉新。

我已襄阳访耆旧，君方郢国和阳春。虽然不作多时别，怀古知谁意气亲。
和李德裕观玉蕊花见怀之作
沈传师（唐代）

曾对金銮直，同依玉树阴。雪英飞舞近，烟叶动摇深。

素萼年年密，衰容日日侵。劳君想华发，近欲不胜簪。
绍兴祀皇地祗十五首
佚名（隋代）

礼有祈报，国惟典常。
笾豆丰洁，降升齐庄。
备物致志，式计累觞。
昭格来享，自天降康。
宣和乙巳冬大雪次表叔贾元实韵
王十朋（宋代）

天公昨夜屑琼花，三尺深深晓更加。柳不待春先起絮，梅非因更自飞华。

牧羊大窖人何在，驻马蓝关路更赊。安得晴天开万里，行人愁思渺无涯。
和王宰见戏二绝 其一
虞俦（宋代）

南浦晴来涨绿波，他乡春事已无多。禅心总作空花观，孤负尊前一曲歌。
太常乐章三十首其二十九皇帝御楼奏隆安之曲
杨亿（宋代）

圜丘类上帝，六变降天神。
禋燔礼云毕，使卫肃以陈。
天颜瞻咫尺，王泽熙阳春。
玉帛臻禹会，动植沾尧仁。
送文畅师北游
韩愈（唐代）

昔在四门馆，晨有僧来谒。
自言本吴人，少小学城阙。
已穷佛根源，粗识事輗軏。
挛拘屈吾真，戒辖思远发。
荐绅秉笔徒，声誉耀前阀。
从求送行诗，屡造忍颠蹶。
今成十馀卷，浩汗罗斧钺。
先生閟穷巷，未得窥剞劂。
又闻识大道，何路补黥刖。
出其囊中文，满听实清越。
谓僧当少安，草序颇排讦。
上论古之初，所以施赏罚。
下开迷惑胸，窙豁劚株橛。
僧时不听莹，若饮水救暍。
风尘一出门，时日多如发。
三年窜荒岭，守县坐深樾。
征租聚异物，诡制怛巾袜。
幽穷谁共语，思想甚含哕。
昨来得京官，照壁喜见蝎。
况逢旧亲识，无不比鹣蟩。
长安多门户，吊庆少休歇。
而能勤来过，重惠安可揭。
当今圣政初，恩泽完䎀狘。
胡为不自暇，飘戾逐鹯鷢。
仆射领北门，威德压胡羯。
相公镇幽都，竹帛烂勋伐。
酒场舞闺姝，猎骑围边月。
开张箧中宝，自可得津筏。
从兹富裘马，宁复茹藜蕨。
余期报恩后，谢病老耕垡。
庇身指蓬茅，逞志纵猃猲。
僧还相访来，山药煮可掘。
送黄景声秘丞提举浙西 其五
楼钥（宋代）

玉节光华照日曦，扬清激浊正当时。阿连幸出百僚底，正恐翁归不受私。
游囊山寺追和柯竹岩先生韵四首 其二
黄仲昭（明代）

吾郡多奇胜，都无让古囊。松风回爽籁，岩桂散天香。

把酒莺啼树，横琴月到床。高情邈难写，一笑晚山苍。
淡香亭
郭翼（元代）

别馆间将掷果车，淡香亭下赏春华。
东阑恰好清明节，千树都开烂熳花。
首尾吟 其一○八
邵雍（宋代）

尧夫非是爱吟诗，诗是尧夫乐事时。天道亏盈如橐籥，圣人言语似曹龟。

光阴去后绳难系，筋力衰时药不医。莫把闲愁伴残照，尧夫非是爱吟诗。
解苍然亭
张埴（宋代）

苍然亭下櫂歌声，十里重湖第一程。
岂要老来游汗漫，试扶孙去看升平。
晴空云退青山朗，晚渚风生白鸟轻。
历□旧游班目睫，日呼颖辈识经行。
题玄麓山八景 其五 饮鹤川
宋濂（明代）

渴鹤忽飞来，爱此一勺清。五湖非不多，恐染凫鹜腥。
地远 其一
释文珦（宋代）

地远无人迹，心閒见物情。洞中飞石燕，崖顶住山精。

仙木开花异，灵泉吐溜清。幽栖已成趣，不复问浮名。
茶花
董嗣杲（宋代）

花埋叶底寓春先，便想烹云煮活泉。
玉脸含羞匀晚艳，翠裾高活掩秋妍。
灵随雷雨争抽瑞，尖吐枪旗趱摘鲜。
带雪莫知开又落，采须谁厌老蜂颠。
菩萨蛮令（长安怀古）
康与之（宋代）

秦时宫殿咸阳里。千门万户连云起。复道亘西东。不禁三月风。

云唐乘王气。万岁千秋计。毕竟是荒丘。荆榛满地愁。
空江秋篴浮丘郑助教索予赋之
王恭（明代）

桓家野王弄秋玉，流落秋亭半枝竹。君山老人何处归，梦入潇湘洞庭曲。

浮丘仙客五湖心，复向沧波学凤吟。不吹玉塞梅花调，不奏青楼杨柳音。

商声迟迟羽声急，寒苇飞花露香入。水灵解佩撇波来，山魅吹灯倚云泣。

万事无心一叶舟，夜寒星斗落船头。数声绝岛鱼龙曙，三弄澄潭雁鹜秋。

初闻凤在冈，倏尔鼍吟水。天籁风泉何处鸣，落木寒狷一时起。

浮丘子，通灵仙，汗漫终悬魏阙情。曲终又欲蓬莱去，日抱云璈朝玉京。
送谭廷硕司户归鱼复
晁公溯（宋代）

平生惜芳辰，每负止酒诗。
不量井楣瓶，安得如鸱夷。
果中曲糵井，抱病悔可追。
虽无腐肠忧，乃有摏喉危。
晚闻仓曹掾，巾车欲东归。
此君吾畏友，议论可质疑。
相从未云久，白首已可期。
莫陪诸公后，往听阳关词。
羸然卧空舍，不得一语离。
心旌无终薄，日夕风中飞。
户外雨连昼，水声已鸣溪。
行云候归盖，花尘涨春泥。
人知乡闾近，自忘车马疲。
似闻五亩宅，止居瀼东西。
倾倒稷下学，欢呼里中儿。
嗟予久去国，流落天一涯。
因君返枌榆，惨然起遐思。
不惟消魂苦，益增游子悲。
训世孝弟诗十首 其三
邵雍（宋代）

子孝亲兮弟敬哥，休伤和气忿争多。偏生嫉妒偏艰窘，暗积私房暗折磨。

不孝自然生忤逆，无仁实是出妖魔。但闻孝弟传千古，子孝亲兮弟敬哥。
出关偶题
周弼（宋代）

一曲长歌浙水寒，绨袍空往又空还。
咸阳若有山东志，莫放萝秦又出关。
岳阳楼晚望
崔珏（唐代）

乾坤千里水云间，钓艇如萍去复还。楼上北风斜卷席，

湖中西日倒衔山。怀沙有恨骚人往，鼓瑟无声帝子闲。

何事黄昏尚凝睇，数行烟树接荆蛮。
村居晚思
黎廷瑞（宋代）

清风起层阴，凉雨放疏点。
众木郁苍然，芳草绿苒苒。
山深无来辙，寂寞荆扉掩。
念远怅悠悠，残阳在西崦。
忆旧游
仇远（元代）

对庭芜黯淡，院柳萧疏，还又深秋。正一星镫暗，更一声雁过，一点萤流。合成一片离思，都在小红楼。想扑地阴云，人愁不尽，替与天愁。

酸风未应□，雨簌簌潇潇，欲下还收。忆绣帏贪睡，任花梢晨影，移上帘钩。被池半卷红浪，衣冷覆熏篝。怎忘得江南，风流庾信空白头。
贺新郎·谪下神清洞
刘克庄（宋代）

谪下神清洞。更遭他、揶揄黠鬼，路旁遮送。薄命书生鸡肋尔，却笑尊拳忒重。破故纸、谁教翻弄。一枕茅檐春睡美，便周公、大圣何须梦。门前客，任题凤。卜邻羊仲并求仲。愿春来、西畴雨足，土膏犁动。白发巡官占岁稔，不问京房翼奉。槔与瓮、从今无用。醉与老农同击壤，莫随人、投献嘉禾颂。在陋巷，胜华栋。
春宵有感八首
白玉蟾（宋代）

月落知何处，夜长无了时。
幽人春自感，莺燕亦何如。
绍兴朝日十首 初献升殿用《正安》。
郊庙朝会歌辞（宋代）

天宇四霁，嘉坛聿崇。肃祗严祀，登降有容。仰瞻曜灵，位居其中。

既安既妥，沛哉丰融。
入安南以官事未了绝不作诗清明日感事因集句成十绝奉呈贡父尚书并示世子及诸大夫篇篇见寒食 其九
陈孚（元代）

一百五日寒食雨，风光别我苦吟身。尚书气与秋天杳，同是天涯沦落人。
初入平低书院
刘过（宋代）

雪屋弹琴泛作声，寂无人语纸窗明。
倦游识破诸缘妄，心与梅花一处清。
茅田汪王庙
方回（元代）

殿阁犹如许，兵戈岂不无。
终然香火在，直与子孙俱。
绪德垂千古，全功保一隅。
唐陵已烟草，谁作降神巫。
除日
吕本中（宋代）

我食已并日，子来能隔年。溪山出城路，风雪探梅天。

纳息初闻妙，翻经旧有缘。相陪得清坐，不敢叹无毡。
自修
丘葵（宋代）

昔髧两鬓今白头，肯将胸次著间愁。
无边风月随宜乐，有分江山取次游。
但得扪心无愧怍，庶几省已少愆尤。
荣枯寿夭无为二，未死之前盍自修。
相如抚琴
牟巘五（宋代）

不负百年心，琴中托意深。
如何浑忘却，犹费白头吟。
偈
释绍慈（宋代）

我祖别行最上机，纵横生杀绝猜疑。
虽然塞断群狐路，返掷须不师子儿。
游九锁山·栖真洞
林景熙（宋代）

闻有真人白日升，洞天千古卓崚嶒。
顶高绝似撑华盖，穴暝初疑入武陵。
秋静石枰空晕藓，寒生泉缝忽悬冰。
依依谷口斜阳在，已觉熏风湿杖藤。
玉楼春·西湖南北烟波阔
欧阳修（宋代）

西湖南北烟波阔，风里丝簧声韵咽。舞余裙带绿双垂，酒入香腮红一抹。
杯深不觉琉璃滑，贪看六幺花十八。明朝车马各西东，惆怅画桥风与月。
自端溪入羚羊峡
胡慎仪（清代）

西行过端溪，放棹入谷口。千峰叠回环，一水何深浏。

沿津三五叠，寥落依山阜。岩石凌空虚，相对如配偶。

老坑生奇质，鬼神日夕守。鸲鹆眼难逢，蕉叶贵清厚。

造琢付词人，文光直射斗。龙蛇惊毫端，烟云泼墨后。

举目眺两崖，苔铺虎豹走。俯耳聆渚宫，风激冯夷吼。

山川爽襟怀，笔砚吾良友。对此融心神，萧然出尘垢。

孤鸿一声来，魆地乡心陡。
沁园春 其一 村居
徐石麒（清代）

此地吾庐，坐对青山，朝云暮霞。更纡回流水，随缘种竹，高低𥔍石，任意栽花。

绀菊宜篱，碧梧须井，自是山人布置佳。还堪喜，有东邻酒旆，西舍渔槎。

春来纯是豪华。但醉舞狂歌忘日斜。笑花巢杜宇，何须怀土，草堂飞燕，不用思家。

世事琴声，人情酒味，眼孔而今看破些。南窗卧，甚秋风觱栗，暮雨琵琶。
村庄麦饭虀笋有怀达善正仲帅初因寄袁仲素季
舒岳祥（宋代）

麦风生晓寒，梅潦蕴炎溽。
三日不出门，新笋已成竹。
独酌固自不，对妇亦不俗。
黄鱼出海门，餍饫及僮仆。
因思去年时，煎牟作糜粥。
饥饿走荒山，群奴深两目。
今春幸完生，一饮万事足。
薄蚕微有收，条桑柔更绿。
百里无鸡豚，虽老不食肉。
本是在家僧，杀生岂吾欲。
颇恨在棠豀，刍豢事屠戮。
归来卖笋翁，烧煮拟果腹。
无奈军马嚣，十百遭缚束。
此君何不幸，乃值汝辈辱。
今辰斑衣郎，扣门求采录。
开奁粲纤指，解苞剥寒玉。
释缚李左车，拭面何平叔。
有此席上珍，举筹诚不恶。
风味近瑶柱，标格荐醽醁。
似怜老翁馋，洗我尘一斛。
蜕脱成癯仙，凌空驾黄鹄。
吐吭出新诗，落纸欹醉墨。
王刘戴三君，秦楚齐敌国。
你县森笋簴，箭锋值正鹄。
安得长相从，大嚼筼筜谷。
二袁竹主人，森森散林麓。
我来不问主，竟造藏书屋。
主人不我苛，终岁取书读。
陈郎后来秀，长瘦带岩壑。
挟册从我游，牛腰许成轴。
渔蓑用元人韵同都下诸子作
李振钧（清代）

老向烟波放小舟，敝蓑憔悴不知愁。寒江钓雪鸣榔去，夜月叉鱼和网收。

倦倚蓬窗閒拥背，更须蓑笠稳遮头。晴时好晒台矶上，卧看芦花水国秋。
聪师邀入山
许景衡（宋代）

学道无成亦可怜，纷纷膏火自熬煎。似闻沽酒邀元亮，故敢移熬问大颠。

州县徒劳输此日，云山高卧或他年。须知二老风流在，赏遍西枝月更圆。
归国谣
姚述尧（宋代）

春已去。墙外榴花红半吐。薰风习习生庭户。

美人浴罢黄昏暮。愁无绪。阑干倚遍凭谁诉。
临寂偈
尼法海（宋代）

霜天云结，山月冷涵辉。
夜接故乡信，晓行人不知。
再过桃花台
陈文蔚（宋代）

去年过桃花，心情乱飞絮。
今年重来时，烟水已成趣。
川华动春绿，渔艇自来去。
况复江上山，玉立美无度。
徘徊欲吟诗，日暮不成赋。
但见飞鸟归，暝色带云树。
我生亦何求，行止随所寓。
悠然此时心，但觉狎鸥鹭。
风定波自平，可玩不可怖。
堪嗟世间人，险阻起平路。
兹焉得所图，万事不关虑。
自浃江抵滃洲舟中得五绝句 其五
姚燮（清代）

裹衾如橐睡蒙头，逐浪身为软絮浮。邪许声中锣十棒，起看帆角出城楼。
夜起登蓬莱岛看日出不见
洪亮吉（清代）

成此独往心，孤猿屡窥户。闻钟念初觉，出寺仅数武。

沉沉壑光断，荒荒白云阻。昏晦持一灯，幽林变溽暑。

流星掌边下，宿羽岩际数。朝霞信清华，残魄虚卓午。

坡回屡心掉，峰中始轩举。荡此衣袂云，还成吴会雨。

沿䡮草抽蔓，绝壑风振绪。亦感筋力疲，孤筇设迎拒。

谁行深谷中，泠泠出疏语。
念奴娇
侯置（宋代）

竞春台榭，媚东风、迤逦繁红成簇。方霁溪南帘绣卷，和气充盈华屋。金暖香彝，玉鸣舞佩，春笋调丝竹。乌衣宴会，远追王谢高躅。

籍甚四海声名，林泉活计，未许翁知足。日日江边沙露静，人徯东来雕毂。八锦行持，五禽游戏，已受长生＿。衮衣蝉冕，最宜双鬓凝绿。
游雁山与桥侄
朱谏（明代）

天柱峰前多古木，芙蓉庵下仙人宿。春风吹落碧桃花，子规啼裂山头竹。

十年来往龙湫上，一两芒鞋一枝杖。飞流千尺落深潭，白雪纷纷洒青嶂。

白发看山愁日短，好景招人及春暖。我家小阮带青钱，提壶又向花间转。

老夫乐事在天伦，人间此乐方为真。
次韵曾微言见赠二首
李弥逊（宋代）

是邦谁及大夫贤，无地容才试十全。
侧席賸闻求德支，深居那得隐臞仙。
张罗永日无过辙，解榻何人许对眠。
莫为时危闲矍铄，要看走马勒燕然。
过采石有感
陆游（宋代）

短衣射虎早霜天，叹息南山又七年。
唾手每思双羽箭，快心初七万楼船。
平波漫漫看浮马，高柳阴阴听乱蝉。
明日重寻石头路，醉鞍谁与共联翩？
沈书和诗再用韵
王十朋（宋代）

先生名与卞山齐，贱子来归自瀼西。自愧蒹葭难倚玉，暂教松柏俯同藜。

万言谠论惊天阙，八咏高才压婺溪。柳恽苏仙旧吟处，愿陪杖屦遍留题。
谈禅
赵汝燧（宋代）

禅僧晚相投，貌古似落魄。说性说虚空，彫心苦摸索。

千百则公案，信口无一错。有蝉隔窗鸣，与僧恣酬酢。

僧喝蝉不知，僧怒蝉不觉。蝉厌忽飞去，僧语无处著。

呼儿掩柴扉，请僧自行脚。
立春有感
洪皓（宋代）

强拟登台豁旅愁，五行今日到金囚。
土牛始正农祥候，彩胜初衔鬼隐谋。
司启空传青鸟氏，迎春不见翠云裘。
一卮寿酒何缘受，觅纸题诗死不休。
载酒亭四绝为纪山赋 其二
杨巍（明代）

袅袅孤云入，嘤嘤双鸟鸣。诗成留客醉，棋罢绕花行。
秋日杂感 其四
惠远谟（清代）

高天无纤云，遥夜独明月。寒影落疏檐，清光隔松叶。

吾生百年落，强半在离别。美人阻山川，咫尺不可越。

相思秋夜长，凉飙澈肌骨。庭阴看月堕，叶响闻落滴。

仰望空云霄，何当奋双翮。瑶台执素手，徘徊终此夕。
午暑
陆游（宋代）

笛材织簟凉如水，雾縠缝幮薄若空。
更著高安竹根枕，不妨专享北窗风。
闻春雷
司空曙（唐代）

水国春雷早，阗阗若众车。自怜迁逐者，犹滞蛰藏馀。
十月旦读子美北风吹瘴疠羸老思散策之句初寮
朱翌（宋代）

兹辰驭北风，所至有东道。
反袂问浮邱馈芝走商皓。著裙拜木公，
献宝出富媪。气平四大和，
以此可却老。长生等终古，
彭祖是亦夭。有客诣理窟，
相过或谈妙。再拜有所乞，
乞我如瓜枣。
梅友竹山居图诗 其二
何梦桂（宋代）

自是君家旧托根，君行谁与护重门。画图空记筼筜谷，不道如今长子孙。
珠江夜泛
庞尚鹏（明代）

百尺江楼拥女墙，几行归雁渡潇湘。沙村见月晚潮急，海寺闻钟秋夜长。

远树溟濛藏野寨，银河迢递隔牛郎。扁舟莫动卢敖兴，鼓枻还寻水竹乡。
澹山岩二首 其二
钱伯言（宋代）

造化其偶然，刳山住深谷。迹压潇湘头，迥披九疑足。

千龄隔仙凡，跬步变寒燠。石田傥可种，愿受自耕禄。
浣溪沙 清明日，携儿妇踏青过浦静来表姊，斋头阅其所填新词，欣然继作
华慧空（清代）

寒食初过报好晨。踏青携伴访佳人。吟窗艳思坐生春。

曲里燕莺歌婉转，毫端花草斗鲜新。底须绮陌趁香尘。
自罢河南已换七尹每一入府怅然旧游因宿内厅偶题西壁兼呈韦尹常侍
白居易（唐代）

每入河南府，依然似到家。杯尝七尹酒，树看十年花。

且健须欢七，虽衰莫叹嗟。迎门无故吏，侍坐有新娃。

暖阁谋宵宴，寒庭放晚衙。主人留宿定，一任夕阳斜。
定庵远山主
薛嵎（宋代）

修持功行满，不堕动中尘。
龙象西天邃，杉松卵塔新。
腊高同辈尽，敛薄小师分。
生灭理无二，交深独怆神。
和柯狮山大参山中十二景 其八 几石云封
黄衷（明代）

蜀客休誇石镜平，巨灵亲置白云庭。老龙化作髯翁坐，呼吸雷风寂不惊。
从军行三首 其三
李约（唐代）

候火起雕城，尘沙拥战声。游军藏汉帜，降骑说蕃情。

霜落滹沱浅，秋深太白明。嫖姚方虎视，不觉说添兵。
岁寒知松柏
黄庭坚（宋代）

松柏天生独，青青贯四时。
心藏後凋节，岁有大寒知。
惨淡冰霜晚，轮囷涧壑姿。
或容蝼蚁穴，未见斧斤迟。
摇落千秋静，婆娑万籁悲。
郑公扶贞观，已不见封彝。
题江贯道山水十绝 其八
刘克庄（宋代）

太武求溲处，支祁著锁边。淮风晨裂面，淮浪夜惊船。
过余岸拜远族祖宋枢密
程敏政（明代）

高坟山下几经春，曾是先朝执政臣。甲第儿孙惊异县，梵宫香火幸比邻。

金貂入像图应在，石兽分行迹未陈。同出相湖惭后学，不堪追仰荐溪蘋。
幽州马行客歌 其四
王世贞（明代）

郎赠倭堕髻，妾报倭堕髻。知郎非女娘，郎无男儿气。
雨中渡韩泷
周一士（明代）

韩泷临绝巘，眺望俯层台。玉柱从天下，银河倒地回。

飞流奔万马，触石动轰雷。坐见安澜者，那知济险才。
羁绪与留仙 其二
严绳孙（清代）

长怀知己意，触绪或无端。醴去生犹在，绨来叔尚寒。

我无重暖席，君有未弹冠。岂不慰羁寂，终歌《行路难》。
吴起
徐钧（宋代）

兵书司马足齐名，盟母戕妻亦骇闻。
主少国疑身不免，先知已自服田文。
和陶彭泽归田园居 其三
童轩（明代）

偶影自成酌，知音相与稀。山深日将夕，坐看孤云归。

疏柳荫前除，凉风吹我衣。衣单亦何恤，所恨愿多违。
雁山纪游七首·宝完灵云二寺
薛嵎（宋代）

夜钟寥閴远相闻，古佛青山自结邻。
片石挂空平可渡，两峰侵汉立如人。
云归荡顶无多路，僧住岩根老此身。
为忆龙湫重回首，。
来看瀑布独逡巡。
斋居感兴二十首 其一
朱熹（宋代）

昆仑大无外，旁薄下深广。阴阳无停机，寒暑互来往。

皇牺古神圣，妙契一俯仰。不待窥马图，人文已宣朗。

浑然一理贯，昭晰非象罔。珍重无极翁，为我重指掌。
步蟾宫
仲殊（宋代）

仙郎心似长江阔。妾意如、波间明月。相随定、一带向东流，共宴乐、无时暂歇。

长生只在长欢悦。除此外、总应虚设。笙歌里、身住几何年，十字儿、头边下撇。
临终诗
王道坚（宋代）

无心曾出岫，倦翮早知还。为报长安使，休寻海上山。
偈颂七十六首 其三
释师范（宋代）

去年底，今年底。辄莫明年更明年，年年只如是。黄花烂烂醉重阳，落叶萧萧愁满地。
游益公平园怀宜春宰颂诗
曾由基（宋代）

丞相非嗔客，名流每举樽。
鱼烹惟沼在，鹤化有轩存。
惜欠尧夫子，幸生夷简孙。
平泉落谁手，文献说平园。
怀盛玉全
陈约（明代）

海上青山我昔游，别来回首十经秋。诸峰罗立应如旧，独客栖迟尚此留。

每恨亲朋多阻绝，欲传书信恐沈浮。怜君只在秦溪上，相见何时解去舟。
老桂行
施远恩（清代）

阶前双桂高百尺，势凌霄汉根盘石。露染鹅黄一片秋，枝头盘盘团香雪。

不随桃李斗春工，玉缀玲珑荫瑶席。花时供我日日吟，剥啄寻香有来客。

一从访道西江游，梦绕吴山怅暌隔。忽忽烟霞十六更，树影健在人非昔。

去秋赋归来，喜见旧标格。花繁料料金，叶展重重碧。

一樽浓醁酹花神，与尔周旋仍日夕。桂兮桂兮誓将相守不相离，老向山中甘遁迹。
题黄公陶翰别业（一作处一诗，一作苏广文诗）
灵一（唐代）

闻说花源堪避秦，幽寻数月不逢人。烟霞洞里无鸡犬，

风雨林间有鬼神。黄公石上三芝秀，陶令门前五柳春。

醉卧白云闲入梦，不知何物是吾身。
西江月 其七
薛式（宋代）

此道至灵至圣，无令泄漏轻为。全凭德行两相宜。

言语须防避忌。

要籍五行生旺，须明阳盛阴衰。三人同志谨防危。

进火工夫仔细。
送张嘉父长官
苏轼（宋代）

都城昔倾盖，骏马初服辀。
再见江湖间，秋鹰已离鞲。
于今三会合，每进不少留。
豫章既可惜，瑚琏谁当收。
微官有民社，妙割无鸡牛。
归来我益敬，器博用自周。
百年子初筵，我已迫旅酬。
但当记苦语，高节贯白头。